Polițiștii și pompierii din Turda au fost solicitați să intervină, în data de 28 martie, la un accident rutier grav produs în jurul prânzului pe strada Armatei din localitate. La fața locului au ajuns două autospeciale cu modul de descarcerare, o ambulanță SMURD și una de la Serviciul de Ambulanță Județean. Din primele cercetări efectuate, s-a constatat că vinovat de producerea accidentului este un sălăjean de 33 de ani care se afla la volanul unui autotren. Din neatenție, acesta a pierdut controlul volanului și s-a izbit de un alt tir, condus de o femeie de 34 de ani, din județul Mureș. Impactul a fost unul puternic, o bucată din caroseria tirului condus de șoferul neatent a lovit puternic un autoturism care era oprit regulamentar în intersecție, șoferul mașinii, în vârstă de 69 de ani, fiind transportat la spital pentru tratament de specialitate. Nu au existat victime încarcerate, patru persoane implicate în accident primind îngrijiri medicale la fața locului.
Sursa foto: ziardecluj.ro